李駿傑Jeremy最新單曲《唯美本尊》,找來Serrini填詞,早前拍攝MV時,對方更偷偷現身客串演出,令Jeremy驚喜萬分,更想到要跟Serrini推出合唱版,並拍攝特別版MV。其實Serrini在《唯美本尊》MV以彩蛋形式客串演樓下鄰居時,亦有教路如何演繹這首歌,Jeremy道:「當日Serrini有教我點樣去唱呢份詞,同我解釋點解咁寫,要擺咩語氣會好啲 ,我聽住佢唱,就覺得,啊!佢唱得好好聽啊!唔得,真係要同佢合作,所以拍完MV嗰晚就即刻WhatsApp花姐,問可唔可以合唱,然後再有同事幫忙,促成呢件事。」近期旅居外地的Serrini,趁工作安排回港一趟, 特地抽空錄音兼拍MV,《唯美本尊》合唱版也就此誕生。
讚Jeremy準備充足
合唱版的《唯美本尊》沒有特別轉Key,但Serrini想加點新意,她說:「唔想就咁和音,好似冇乜意思,所以我加咗好多Melody,同埋好似Answer Back嘅嘢,而家似新作品。」Jeremy表示很喜歡這個版本,說:「當日錄音係我錄先,跟住Serrini錄,本來我錄完就可以走,但我唔肯走,要留喺度聽埋先。之前我聽到冇任何混音嘅版本都已經好好聽!到聽到完整版本,係非常鍾意。」Serrini在錄音室聽過Jeremy現場錄音的表現,也大讚他要妖要放鬆都可以按指導即時做到,十分專業,Serrini更說:「我係幾Surprise Jeremy把聲幾入咪,同埋佢一嚟到就話食咗嘢OK可以即刻錄。監製驚佢嚟自男團,要跳舞,唱歌會唔會要多啲時間Warm Up,又唔係,一入嚟就Ready,歌詞又唔使睇!」Jeremy聽到這裡即說:「自己歌嘛!如果唱唔到好大鑊,哈!」
獲Serrini賦予本尊形象
其實在製作《唯美本尊》之始,Jeremy只是簡單地寫了短短的內容,他回憶內容道:「其實嗰陣我係想話,世界有好多負能量,有好多唔好嘅人與事喺我哋身邊發生,好多時候我哋冇辦法去改變佢,最多只能忽視佢,希望用呢首歌教大家點樣去忽視呢啲事情。我冇特登去諗擺啲乜嘢形象落去呢首歌裡面,但係Serrini就為我賦予咗本尊嘅形象。」Serrini亦解釋到她很想將Jeremy提到的負面情緒,變成了正能量,她道:「Jeremy寫嘅幾句嘢太簡單,要深入啲,仲要將我自己成日幻想啲囝囝應該係咩樣,就安喺佢身上。因為我好鍾意《半》嘅MV造型,係諗住嗰個樣嚟寫,而歌名如果用『唯我獨尊』太過硬,然後就諗到『唯美本尊』,因為我哋成日覺得Jeremy好靚,但點樣再Elegant啲?而家佢染金毛就更加係『唯美本尊』嘅樣。」
擦出妖艷火花
這個唯美形象的Jeremy,除了在早前《唯美本尊》MV出現外,今次在特別版MV中亦再度現身,因為這個特別版MV,是上回的故事延續,Serrini道:「上次客串我亂噏話自己係住樓下個女人,今次想故事延續,一個著綠色絲絨衫嘅女人返到屋企換衫,就換咗好Casual T恤質地嘅裙,遇到Jeremy㩒門鐘到訪。」要知道Serrini向來都是鬼主意多多,性格隨和又不拘小節,在拍攝這個特別版MV時,便展現了她的獨有風格,但Jeremy卻表現緊張,Serrini大爆:「頭先拍MV時,要Jeremy挨埋嚟,佢好似唔知點算好,勁緊張,好有趣!」Jeremy難為情表示:「係呀,我驚你介意呀!」Serrini當然沒有介意啦!而Jeremy了解到Serrini的「底線」之後,也愈演愈放,本尊的氣𦦨也慢慢散發出來,與Serrini擦出前所未有的妖艷火花。